### Beslutning

Godkendt.

### Sagsfremstilling

## Resume og sagens baggrund

Kommunerne skal ifølge Affaldsbekendtgørelsen indsamle tekstilaffald ved husstandene fra den 1. juli 2023. Kalundborg Kommune indsamler allerede nu tekstilaffald i poser via storskraldsordningen. Storskraldsordningen ophører med udgangen af april 2023. Der skal derfor implementeres en anden indsamlingsordning for tekstilaffald ved husstandene. Der lægges op til, at tekstilaffald fortsat indsamles i poser som en tilmeldeordning.

## Indstillinger

Direktøren indstiller, at indsamlingsordningen for tekstilaffald godkendes.

## Behandling

Teknik- og Miljøudvalget, Økonomiudvalget, Kommunalbestyrelsen.

## Sagsfremstilling

Kommunerne skal ifølge Affaldsbekendtgørelsen indsamle tekstilaffald ved husstandene fra den 1. juli 2023. I dag indsamler Kalundborg Kommune tekstilaffald i poser ved husstanden via storskraldsordningen. Storskraldsordningen ophører med udgangen af april 2023. Der skal derfor implementeres en anden indsamlingsordning for tekstilaffald ved husstandene.

Ordningen omfatter kun indsamling af tekstilaffald, der ikke længere kan genbruges, men som kan genanvendes.

*Hvad er tekstilaffald*

Der skelnes mellem genbrugsegnet tekstil og genanvendeligt tekstilaffald. Genbrugsegnet tekstil er tekstil, der kan bruges igen med ingen eller lidt forberedelse, eksempelvis rengøring eller let reparation. Genanvendeligt tekstilaffald er tekstil, der ikke kan genbruges direkte, men som efter behandling, optrævling, med videre kan indgå som materiale i nye produkter.

Med denne ordning vil vi indsamle genanvendeligt tekstilaffald. Dette er for eksempel udtjente tekstiler som tøj, håndklæder, sengetøj og gardiner, der er hullet, slidt, plettet eller på anden måde ødelagt.

Tekstilaffaldet inkluderer ikke sko, bælter og tasker, og heller ikke genbrugsegnet tøj og tekstil.

Efter indsamling sorteres tekstilaffaldet i forskellige stoftyper, hvorefter fibrene genanvendes til fremstilling af nye tekstiler.

Tekstiler, der kan genbruges skal fortsat afleveres til direkte genbrug på enten genbrugspladserne eller i NGO’ernes til formålet opstillede containere rundt om i kommunen.

Indsamlingsordning for tekstilaffald

Indsamling via en poseordning er allerede velfungerende for storskraldordningen. Konceptet kan med fordel fortsat bruges som en indsamlingsordning for tekstilaffald. Ordningen vil fungere som en tilmeldeordning med afhentning to gange om året. Borgerne skal tilmelde sig afhentning via kommunens selvbetjeningsløsning. Posen med tekstilaffald skal placeres i skel senest kl. 06.00 på tømmedagen, som det kendes fra storskraldsordningen i dag.

Kalundborg Kommune vil stille krav til type og størrelse af pose for at sikre indsamlerens arbejdsmiljø. Poserne skal være tætlukkede, så tekstilerne holdes tørre og rene indtil afsætning.

Rammerne for indsamlingsordningen:

* Poseordning
* Mulighed for afhentning to gange om året. Første gang i efteråret 2023.
* Afhentning tilmeldes via kommunens selvbetjeningsløsning senest 10 dage før indsamling
* Posen skal være klar og må maksimalt være 120L
* Ved boliger med egne beholdere skal posen placeres i skel senest kl. 06.00 på tømmedagen
* Ved boliger med fællesløsning skal posen placeres ved et fælles opsamlingssted senest kl. 06.00 på tømmedagen

Ordningen vil gælde for husstande samt de kommunale virksomheder og institutioner.

Det vurderes, at der vil være et minimalt behov for husstandsindsamling af tekstilaffald hos sommerhuse og kolonihaver samt på [adresse]. I det omfang, der måtte være behov for at bortskaffe tekstilaffald, er det forsat muligt at aflevere det på genbrugspladserne.

Ved denne type indsamlingsordning, vurderes det, at borgerne også fortsat vil gøre brug af de nuværende sorteringsmuligheder, hvor tekstilaffaldet kan afleveres til genanvendelse på genbrugspladsen og genbrugelige tekstiler kan afleveres hos NGO’erne til genbrug.

Der er indgået aftale om indsamling med en nuværende transportør. Aftalen tager højde for Kommunalbestyrelsens beslutning om den videre proces i forbindelse med selskabsgørelse af affaldsindsamling på mødet den 22. februar 2023.

Teknik og Miljøudvalget godkendte på mødet den 9. marts 2023 at afsætning og behandling af tekstilaffald kompetenceoverdrages til ARGO.

En særskilt ordning for indsamling af tekstilaffald skal indarbejdes i affaldsregulativerne. Dette forventes at ske i efteråret 2023. Her laves en samlet tilpasning med de ændringer, der har været på affaldsområdet i årets løb.

## Økonomiske konsekvenser

Udgifter til ordningen vil blive indarbejdet i budgettet i forbindelse med budgetlægningen for 2024.

### Sagens forløb

17-04-2023 Teknik- og Miljøudvalget
Anbefales.
19-04-2023 Økonomiudvalget
Anbefales.